## Ivace+i Energia concedix 4,4 milions d’euros als municipis del Fons de compensació del Pla eòlic

*** Esta subvenció, publicada en el *Diari Oficial de la Generalitat Valenciana*, servirà per a desenvolupar 20 projectes**

La Conselleria d’Innovació, Indústria, Comerç i Turisme, que dirigix Nuria Montes, ha resolt la convocatòria del Fons de compensació del Pla eòlic publicada en el [*Diari Oficial de la Generalitat Valenciana* (DOGV)](https://dogv.gva.es/datos/2024/02/28/pdf/2024_1627.pdf) i destinarà 4,4 milions d’euros entre els municipis de zones eòliques per a donar suport a un total de 20 projectes.

El Fons de compensació, que gestiona Ivace+i Energia, preveu subvencions econòmiques per a donar suport als projectes presentats pels municipis amb l’objectiu de contribuir a revitalitzar les zones d’interior.

Esta quantitat es correspon amb el cànon que els promotors de les zones 1, 2, 3 i 8 del Pla eòlic han realitzat a Ivace+i Energia, i la seua finalitat és que tots els municipis d’estes zones que, d’alguna manera, estan inclosos en el Pla eòlic es vegen beneficiats i no només aquells en els quals s’han construït parcs eòlics.

Estes zones, a excepció de la 8, situada a la província de València, es troben a la comarca castellonenca dels Ports. En total, són 13 parcs que aporten prop de 500 megawatts d’energies renovables al sistema elèctric.

Així doncs, Ivace+i Energia proporcionarà suport a les iniciatives presentades pels municipis de La Yesa, Andilla, Sacañet, Todolella, Chelva, Portell de Morella, Cinctorres, Palanques, Villores, la Mata, Vilafranca, Zorita del Maestrazgo, Castellfort, Olocau del Rey, Ares del Maestrat, Forcall, Morella i Higueruelas, així com dos projectes presentats per la Mancomunitat Comarcal dels Ports i la Mancomunitat La Serranía.

Quant a la tipologia dels projectes, comprenen actuacions que van des de la millora d’infraestructures municipals fins a la millora de xarxes de clavegueram, enllumenat públic i la renovació de la xarxa de proveïment d’aigua i paviment, així com l’adequació de zones esportives o la restauració d’edificis públics, entre altres.

**Distribució dels fons**

A través del Fons de compensació, Ivace+i Energia subvenciona cada any aquells projectes presentats per les corporacions locals que suposen la millora les infraestructures rurals i de servicis.

En la distribució dels fons tenen prioritat, en primer lloc, aquells municipis que no alberguen parcs però que sí que alberguen infraestructures d’evacuació de l’energia elèctrica que s’hi genera, com ara línies elèctriques i subestacions. En segon lloc, els que no alberguen parcs, però estos parcs sí que són visibles des del municipi.

En tercer lloc, aquells que sense albergar parcs sí que tenen infraestructures d’obra nova o ampliació de camins d’accés als parcs, i en últim lloc es valoraran els municipis que sí que alberguen parcs, ja que estos municipis ja perceben ingressos per llicència d’activitats, Impost de Béns Immobles, etc.

Dins d’este apartat figuren els projectes de millora de camins rurals de la xarxa viària rural d’accés a pedanies, caserius i masies; projectes d’electrificació rural en granges, alqueries i en general edificacions aïllades, així com qualsevol altre que supose la millora de les infraestructures rurals.

També se subvencionen projectes d’energies renovables, tant construccions d’instal·lacions d’aprofitament d’esta mena d’energies com organització d’accions de divulgació com ara tallers, cursos, fòrums, xarrades, etc. A més, també es donarà suport econòmicament a tots aquells projectes que incidisquen en una millora de les condicions socioeconòmiques dels municipis.

Fecha: 12/05/2024